जनकपुरमे शीतलहरी मंगलदिन सेहो जारी रहल। ठंडी कम होवयकेँ नामे नहि लऽ रहल अछि। ठंडी कम नहि भेलाक कारण आम लोक मात्र नहि चिरइचुनमुन सभ सेहो प्रभावित भेल अछि।
 बहुतो चिरइचुनमुन सभकेँ बजारमे नहि देखल जा रहल अछि। एतेक तक की कौआ सभ सेहो बेसी समय खोतामे बिता रहल अछि। विशेषज्ञ सभक अनुसार खोतामे चिरइ सभकेँ बेसी समय बितावि ओकरा सभक दृष्टि सँ संकट रहल अछि। बाहर नहि निकलत तऽ भोजनमे समस्या आबि सकैत अछि।
 जाड़क क्रम एक हप्ता लम्बा ससरल तऽ बहुतो चिरइचुनमुनकेँ अकालेमे मृत्यु भऽ सकैत अछि। जनकपुर गरम क्षेत्र मे सँ रहल अछि एतय वेसी ठण्ढा कियो नहि बर्दास्त कऽ सकैत अछि। चिरइचुनमुनकेँ संकट आएब पर्यावरणक दृष्टिये सेहो खराब होएत।
 ओसभ जाड़ लगैत अछि से मनुक्ख केँ बुझा नहि सकैत अछि। फेर ओकरा सभकेँ गरम करबाक कोनो सुविधा नहि अछि।
 पशुक चिकित्सक डा. दीपक झा कहैत छथि - 'चिरइचुनमुनकेँ तापक्रम मेन्टेन करयकेँ कोनो साधन नहि भेलाक कारण ओकरा सभकेँ अहि समयमे बेसी समस्या अबैत हैत। ओकर सभकेँ एखन जे बच्चा होइत हैत सेहो स्वस्थ नहि रहैत हैत ओ कहलन्हि। इएह स्थिति मालजाल सभके सेहो अछि। नेपाल एग्रो सेन्टर भानु चौकक सञ्चालक हरि शंकर प्रसाद साह कहैत छथि - 'घुर तपैत रहैत छी मालजाल सभ बगलमे ठाढ भऽ जाइत अछि। अहिसँ स्पष्ट भऽ रहल अछि ओहो सभ जाड़ सँ प्रभावित अछि । ' अपना दोकानक आगा प्रत्येक दिन घुर लगबैत छी ओतह हमहुसभ बैसल रहैत छी आ बगलमे एकटा गाय सेहो रहैत अछि ओ कहलन्हि। मालजाल तऽ बगलमे आवि सकैत अछि मुदा चिरइचुनमुनकेँ बगलमे रहयकेँ अवस्थो नहि आवि सकैत अछि।
 (रिपोर्ट : सुजीत कुमार झा)